НЕДЕЛЯ —
	цял ден за игра до захлас.
	ДОМАШНО —
	задачи, преписани в клас.
	ДИКТОВКА —
	капан за невиждани грешки.
	ЧИТАНКА —
	сираче с оръфани дрешки.
	МАСТИЛО —
	виновник за разни петна.
	ПИЩОВЧЕ —
	пособие за леснина.
	ПРИЯТЕЛ —
	добър, даровит подсказвач.
	УЧИТЕЛ —
	закрилник на всеки кълвач.
	ОТЛИЧНИК —
	дърдорко пред черна дъска.
	РОДИТЕЛ —
	страшилище с тежка ръка.
	БЕЛЕЖНИК —
	издайник на моя успех.
	СВИДЕТЕЛСТВО —
	е-ех…